Pariz -- 15 a viz Genver. Marine Le Pen en em gavas e penn ar « Front National » hag e tisklêrias Louis Aliot, he c'henlabourer tostañ, ez eo-eñ katolik, met ne ra ket dave d'an dra-se en e stourm politikel : « Klask ober din goulenn traoù a rafe dave ouzh ur gumuniezh, ouzh ur relijion pe ouzh un tolead, n'on ket a-du gant-se .» Gant an disklêriadenn-mañ e  tistaol groñs ar F.N. an dave d'ar relijion gristen, pezh a zo nevez. Derc'hel a ra ivez dalc'hmat d'ar bennaenn jakobinat, rak gant 'dave ebet ouzh an tolead' e komprener n'int ket evit anavezout, e doare ebet gwirioù ar Vrezhoned hag ar re all. Kement-se n'eo ket nevez met disteurel a ra, krenn, un tuadur rannvroelour bennak a gaver er metou-se, ur spered proviñsialist, gwelwelour, a gave dezhañ e oa tu da adsevel Frañs en ur zerc'hel gwelloc'h kont eus an identelezhioù-rannvro, un tammig spered Pétain, ar  vammvro vihan, pe hini de Gaulle hag e boblvouezhiadeg rannvroelour e 1969. N'eus ket moaien. Echu eo da vat an amzer-se. Distaolet ganti 'temptadur' ar gatoliked hengounelour hag hini ar rannvroelourien eta, e c'hello ar F.N. adskoulmañ gant idolenn an Nasïon, ur skeudennadur disgwriziennet ha difetis, mat da lorbiñ an Engroez.    http://kannadig.pagesperso-orange.fr/  .